text: Kornfirma vildt uenig med Arbejdstilsynet
  04 august 2011 kl. 06.31
  Det sønderjyske korn- og foderstoffirma Hindrichsens Eftf. i Højer har forsøgt at slippe for Arbejdstilsynets påbud om at undersøge risikoen for eksplosionsfare.
  Et firma i Højer er vildt uenig med Arbejdstilsynet, som har givet firmaet et påbud.
  Påbuddet blev udstedt, da Arbejdstilsynets tilsynsførende så, at der nogle steder lå et 2-3 cm tykt lag støv overalt på gulv og inventar, skriver Fagbladet 3F. 
  Faren forstærkes ved, at virksomhedens korntørreri tilfører 100 grader varmt luft. Det giver risiko for brand og eksplosion.
  Virksomheden skal inden 1. september få foretaget en arbejdspladsvurdering i forbindelse med eksplosionsrisiko, har Arbejdsmiljøklagenævnet afgjort.
  Indehaver af Hindrichsens Eftf. i Højer Arne Kallestrup Marcussen forstår ikke afgørelsen.
  Han er vildt uenig.
  Han mener, den slags krav slår små virksomheder ihjel.
  - Men nu er jeg blevet dømt, og så skal det laves, siger Arne Kallestrup Marcussen til Fagbladet 3F.
  